**Δελτίο Τύπου**

Αθήνα, 29 Σεπτεμβρίου 2016

Το πρώτο εξάμηνο του έτους ο Όμιλος ΣΙΔΜΑ κατέγραψε ανοδική πορεία όγκου πωλήσεων και σημαντική βελτίωση αποτελεσμάτων τόσο σε λειτουργικό όσο και σε προ φόρων επίπεδο, στην μητρική εταιρεία και στις θυγατρικές Ρουμανίας και Βουλγαρίας.

Συγκεκριμένα, ο ενοποιημένος κύκλος εργασιών της ΣΙΔΜΑ κατά το πρώτο εξάμηνο του έτους διαμορφώθηκε στα €51,7 εκ., έναντι €50,4 εκ. την αντίστοιχη περίοδο του 2015 ή 2,4% υψηλότερα, ενώ μαζί με τις πωλήσεις αντιπροσωπείας διαμορφώθηκε στα € 65,4 εκ. μειωμένος κατά 0,7% σε σχέση με αυτόν του προηγούμενου χρόνου αλλά με τη μέση τιμή πώλησης των προϊόντων της μικρότερη κατά 10%. Επιπλέον, τα κέρδη προ φόρων, τόκων και αποσβέσεων (EBITDA) ανήλθαν σε € 2.826 χιλ. από € 1.023 χιλ. πέρυσι, κυρίως λόγω της σημαντικής αύξησης του μικτού κέρδους κατά 63% ή € 2,7 εκ. περίπου. Τέλος τα αποτελέσματα προ φόρων βελτιώθηκαν κατά 57% ή € 1,7 εκ. παρουσιάζοντας ζημιές ύψους € 1,3 εκ. από € 3,1 εκ. την αντίστοιχη περυσινή περίοδο

Σε επίπεδο Εταιρείας ο κύκλος εργασιών της ΣΙΔΜΑ το πρώτο εξάμηνο του έτους διαμορφώθηκε σε € 35,6 εκ. από € 29,2 εκ., παρουσιάζοντας αύξηση 22%, ενώ μαζί με τις πωλήσεις αντιπροσωπείας διαμορφώθηκε σε € 49,4 εκ. από € 44,6 εκ. την αντίστοιχη περίοδο του 2015. Αξίζει να σημειώσουμε όμως ότι τα φετινά αποτελέσματα περιέχουν και τις πωλήσεις της θυγατρικής Πανέλκο που απορροφήθηκε από τη ΣΙΔΜΑ στο τέλος του προηγούμενου έτους. Τα αποτελέσματα προ φόρων, τόκων και αποσβέσεων (EBITDA) ανήλθαν σε κέρδη € 2,25 εκ., από € 0,75 εκ. την αντίστοιχη περυσινή περίοδο, ενώ τα προ φόρων, βελτιώθηκαν κατά 47% ή €0,9 εκ. σε σχέση με την αντίστοιχη περυσινή περίοδο και ανήλθαν σε ζημιές € 1,0 εκ. περιλαμβανομένων και εκτάκτων προβλέψεων ύψους € 500 χιλ. για απομείωση επισφαλών απαιτήσεων. Χωρίς τις προβλέψεις αυτές τα αποτελέσματα προ φόρων, τόκων και αποσβέσεων (EBITDA) καθώς και τα προ φόρων θα είχαν βελτιωθεί κατά 267% και 72% αντίστοιχα. Η βελτίωση τόσο των λειτουργικών αποτελεσμάτων όσο και των προ φόρων οφείλεται, και σε επίπεδο εταιρείας, κυρίως στην αύξηση του μικτού κέρδους κατά 97% ή € 2,7 εκ. περίπου.

Οι θυγατρικές εταιρείες παρουσίασαν, η μεν SIDMA Bulgaria μείωση του κύκλου εργασιών της κατά 6 %, η δε SIDMA Romania κατά 2% σε σχέση με το πρώτο εξάμηνο του 2015 αλλά με τη μέση τιμή πώλησης μειωμένη κατά 12% στη Βουλγαρία και 14% στη Ρουμανία αντίστοιχα σε σχέση με πέρυσι. Συγκεκριμένα ο κύκλος εργασιών της SIDMA Bulgaria ανήλθε στα 7,5 εκ. ευρώ έναντι 8,0 εκ. ευρώ, και της SIDMA Romania στα 8,8 εκ. ευρώ έναντι 9,1 εκ. ευρώ το πρώτο εξάμηνο του 2015.

Επιπλέον, η SIDMA Bulgaria παρουσίασε σημαντική βελτίωση, τόσο σε επίπεδο λειτουργικής κερδοφορίας όσο και αποτελεσμάτων παρουσιάζοντας EBITDA € 291 χιλ. και οριακά αρνητικό αποτέλεσμα € - 8 χιλ. βελτιωμένα κατά 37% και 92% αντίστοιχα σε σχέση με πέρυσι. Η Διοίκηση της εταιρείας στοχεύει τώρα στη μείωση των χρηματοοικονομικών της εξόδων, συγκεντρώνοντας τα δάνεια της σε ένα κοινοπρακτικό με μειωμένο επιτόκιο.

Η SIDMA Romania σε επίπεδο λειτουργικής κερδοφορίας βελτιώθηκε επίσης σημαντικά σε σχέση με το περυσινό της αποτέλεσμα παρουσιάζοντας EBITDA € 301 χιλ., βελτιωμένο κατά 142%, ενώ σε επίπεδο αποτελεσμάτων προ φόρων παρουσίασε ζημιές ύψους € 254 χιλ. βελτιωμένες κατά 42% σε σχέση με πέρυσι αντίστοιχα. Η Διοίκηση της εταιρείας επικεντρώνεται στην αύξηση του όγκου πωλήσεων της με ταυτόχρονη διατήρηση του ήδη βελτιωμένου ποσοστού μικτού κέρδους σε σχέση με πέρυσι.

Η ρευστότητα του Ομίλου ανήλθε στα € 8,8 εκ.. Η Διοίκηση της εταιρείας προέβη τα τελευταία χρόνια σε μία σειρά ενεργειών που αφορούσαν αφενός μεν το δραστικό περιορισμό του κόστους λειτουργίας του Ομίλου και αφετέρου την ενδυνάμωση της δομής των λειτουργικών δραστηριοτήτων του. Η μείωση κόστους που επετεύχθη από την έναρξη της κρίσης ξεπερνά το 45%, αφορούσε δε την μείωση των δαπανών αμοιβών και εξόδων, την αναδιάρθρωση δομών και τον περιορισμό υποστηρικτικών δαπανών, χωρίς να επηρεαστεί η ομαλή λειτουργία του Ομίλου. Επιπλέον, η Διοίκηση του Ομίλου προβαίνει σε μία σειρά ενεργειών για την ενίσχυση της ρευστότητας και της χρηματοοικονομικής θέσης του όπου μεταξύ των άλλων περιλαμβάνουν την διάθεση στοιχείων του ενεργητικού, την περαιτέρω μείωση της πίστωσης που παρέχεται στους πελάτες και την ταυτόχρονη βελτίωση του ποσοστού μικτού κέρδους. Αξίζει να αναφέρουμε τη μείωση κατά 16,5% των ημερών πίστωσης που παρέχεται στους πελάτες και τη βελτίωση του ποσοστού μικτού κέρδους κατά 62% σε σχέση με την αντίστοιχη περυσινή περίοδο.

Αποφάσεις Τακτικής και Έκτακτης Γενικής Συνέλευσης

Στην Τακτική Γενική Συνέλευση των μετόχων της εταιρείας, που πραγματοποιήθηκε στην Αθήνα στις 26 Μαΐου 2016, παραβρέθηκαν 19 μέτοχοι που εκπροσωπούσαν το 77,25 % του Μετοχικού Κεφαλαίου και δικαιωμάτων ψήφου και εγκρίθηκαν ομόφωνα τα ακόλουθα:

* Η έκθεση πεπραγμένων του Διοικητικού Συμβουλίου και των Ελεγκτών και οι ετήσιες Οικονομικές Καταστάσεις της χρήσης 2015.
* Η απαλλαγή των μελών του Διοικητικού Συμβουλίου και του Ορκωτού Ελεγκτή για το 2015.
* Η εκλογή Ορκωτών Ελεγκτών και έγκριση της αμοιβής αυτών για το 2016.
* Οι αμοιβές που καταβλήθηκαν στα μέλη του Διοικητικού Συμβουλίου που συνδέονται με σχέση εξηρτημένης εργασίας για το 2015 και η προέγκριση των αμοιβών τους για το 2016.
* Η εκλογή νέου Δ.Σ.
* Η εκλογή των μελών της επιτροπής ελέγχου σύμφωνα με το άρθρο 37 του Ν.3693/2008.
* Η παροχή συναίνεσης για την συμπλήρωση του άρθρου 4 του καταστατικού της εταιρίας με το αντικείμενο εργασιών που είχε η θυγατρική της εταιρία ΠΑΝΕΛΚΟ ΑΕ την οποία απορρόφησε την 29/12/2015.
* Η λήψη μέτρων σύμφωνα με το άρθρο 48 του κ.ν. 2190/1920 λόγω μείωσης των ιδίων κεφαλαίων της εταιρείας σε ποσοστό κατώτερο του ενός δέκατου του μετοχικού της κεφαλαίου.